b'\n_START_ARTICLE_\nMimersgadekvarteret\n_START_PARAGRAPH_\nMimersgadekvarteret er et kvarter omkring Mimersgade p\xc3\xa5 N\xc3\xb8rrebro i K\xc3\xb8benhavn. Kvarteret afgr\xc3\xa6nses af Tagensvej, Jagtvej, N\xc3\xb8rrebrogade og S-banen mod nord\xc3\xb8st (med stationerne N\xc3\xb8rrebro og Bispebjerg). Antallet af beboere var i 2004 16.610, hvoraf en tredjedel var af anden etnisk herkomst end dansk._NEWLINE_Sammen med Haraldsgadekvarteret udg\xc3\xb8r Mimersgadekvarteret det s\xc3\xa5kaldte Mytologiske kvarter, der blev opf\xc3\xb8rt i perioden 1860-1920. De fleste gader i kvarteret er opkaldt efter guder og helte fra den nordiske mytologi, eksempelvis Odinsgade efter gudernes konge Odin, Thorsgade efter tordenguden Thor og Baldersgade efter godhedens gud Balder. Mimer, som kvarteret indirekte har navn efter, vogtede visdommens br\xc3\xb8nd._NEWLINE_Mimersgadekvarteret er et tidligere arbejderkvarter, som i dag b\xc3\xa6rer pr\xc3\xa6g af dets t\xc3\xa6tte bebyggelse \xe2\x80\x93 blandt andet ligger det almennyttige boligbyggeri Mj\xc3\xb8lnerparken her. Sammens\xc3\xa6tningen af boliger, butikker, virksomheder og offentlige institutioner er varieret i omr\xc3\xa5det, herunder N\xc3\xb8rrebrohallen, N\xc3\xb8rrebros Bibliotek og Jobcenteret i Baldersgade._NEWLINE_Fonden Realdania og K\xc3\xb8benhavns Kommune p\xc3\xa5begyndte i 2004 et st\xc3\xb8rre byfornyelsesprojekt i kvarteret, der blandt andet skal skabe flere gr\xc3\xb8nne omr\xc3\xa5der i kvarteret. Et af projektets forel\xc3\xb8bige resultater er renoveringen af BaNanna Park i Nannasgade'